CENTEL เดินหน้าขยายงานโรงแรม-อาหารชูกำไร Q1 โดดเด่น รับผลดี High Season
CENTEL มี Sentiment เชิงบวกจากช่วง High Season และผลประกอบการไตรมาส 1/58 ที่สดใสต่อเนื่อง จึงยังแนะนำซื้อ อิงวิธี DCF-WACC 9% ได้มูลค่าพื้นฐานปี 2558 เท่ากับ 42 บาท มี upside 32%
26 มี.ค. 2558

บล.เอเซีย พลัส กรุ๊ป โฮลดิ้งส์ ระบุในบทวิเคราะห์ (26 มี.ค.) ว่าแผนธุรกิจปี 2558-2563 ของบริษัท โรงแรมเซ็นทรัลพลาซา จำกัด (มหาชน) CENTEL จะเน้นขยายงานเชิงรุก โดยธุรกิจโรงแรมมีแผนลงทุนโรงแรมใหม่ภายใต้การลงทุนเอง 2 แห่งในมัลดีฟท์, โรงแรมระดับ Economy แบรนด์ Cozy 2 แห่ง รวมถึงร่วมลงทุนโรงแรมในศรีลังกา และพม่า
นอกจากนี้ยังมีแผนรับบริหารโรงแรมใหม่ปีละ 10 แห่ง โดยมีเป้าหมายจำนวนโรงแรมเพิ่มเป็นกว่า 100 แห่งภายในปี 2563 (จากสิ้นปี 2557 มีโรงแรมรวม 45 แห่ง) ด้านธุรกิจอาหารตั้งเป้าขยายสาขาร้านอาหารใหม่เพิ่มเป็นกว่า 1 พันสาขาในปี 2563 (สิ้นปี 2557 จำนวน 781 สาขา) รวมถึงหาโอกาสเพิ่มแบรนด์ธุรกิจอาหารผ่านการซื้อกิจการ หรือร่วมลงทุนในอนาคต โดยบริษัทตั้งงบลงทุนรวม 2.6 หมื่นล้านบาทสำหรับปี 2558-2563 แบ่งเป็นธุรกิจโรงแรม 1.9 หมื่นล้านบาท และ 7 พันล้านบาทในธุรกิจอาหาร แหล่งเงินทุนมาจากเงินหมุนเวียนภายใน และเงินกู้เป็นหลัก
สำหรับไตรมาสที่ 1/58 คาดกำไรสูงโดดเด่นจากงวดปีก่อนที่ทำได้ 502 ล้านบาท เห็นได้จากข้อมูลล่าสุดช่วง 2 เดือนแรกของปีนี้ กลุ่มธุรกิจโรงแรมมีอัตราการเข้าพักเฉลี่ย 85% เพิ่มขึ้น 10.4% จากปีก่อนและรายได้เฉลี่ยต่อห้องพัก (RevPar) เพิ่มขึ้น 7% จากปีก่อน
ส่วนธุรกิจอาหารเดือน ม.ค.-ก.พ. 2558 มีการเติบโตของยอดขายร้านอาหารเดิมเฉลี่ย 1.3% เมื่อรวมกับการขยายสาขาร้านอาหารใหม่ หนุนให้ธุรกิจอาหารมีการเติบโตรวม 7% จากปีก่อน โดยทั้งปี 2558 คงประมาณการเดิม และประเมินกำไรปกติ 1.48 พันล้านบาทเติบโต 28.4% จากปีก่อน สนับสนุนด้วยธุรกิจโรงแรมคาดมีอัตราการเข้าพักเฉลี่ยเพิ่มเป็น 80% จาก 75% ในปีทีผ่านมา และรายได้เฉลี่ยต่อห้องพักเติบโต 8% จากปีก่อน ส่วนธุรกิจอาหาร ประเมินการเติบโตของยอดขายร้านอาหารเดิม 2-3% (เทียบกับ 1.4% ในปีก่อน) และขยายสาขาร้านอาหารใหม่เพิ่ม 4% หรือ 30 สาขา คาดหนุนให้ธุรกิจอาหารเติบโตรวม 9% จากปีก่อน
อย่างไรก็ตาม มี Sentiment เชิงบวกจากช่วง High Season และผลประกอบการไตรมาส 1/58 ที่สดใสต่อเนื่อง จึงยังแนะนำซื้อ อิงวิธี DCF-WACC 9% ได้มูลค่าพื้นฐานปี 2558 เท่ากับ 42 บาท มี upside 32%